กพ.ยัน1เม.ย.ขึ้นเงินเดินข้าราชการ4%
สำนักงาน ก.พ. ยืนยัน 1 เม.ย.ขึ้นเงินเดือนข้าราชการ 4% แจงเหตุออกหนังสือเวียนเพื่อขอความร่วมมือชะลอปรับฐานเงินเดือนตามกฎหมายเก่า
31 มี.ค. 2558

สำนักงาน ก.พ. ยืนยัน 1 เม.ย.ขึ้นเงินเดือนข้าราชการ 4% แจงเหตุออกหนังสือเวียนเพื่อขอความร่วมมือชะลอปรับฐานเงินเดือนตามกฎหมายเก่า 
นายนนทิกร กาญจนะจิตรา  เลขาธิการสำนักงานคณะกรรมการข้าราชการพลเรือน (ก.พ.) เปิดเผยว่า ทาง ก.พ. ยืนยันว่าในวันที่ 1 เม.ย.นี้ การปรับฐานเงินเดือนข้าราชการ 4% เป็นไปตามปกติ ทั้งกรอบงบประมาณตาม พ.ร.บ.ปรับขึ้นเงินเดือนข้าราชการฯ และ เม็ดเงินของกระทรวงการคลัง เพราะในทางปฎิบัติทาง ก.พ.และกระทรวงการคลัง ได้ซักซ้อมทำความเข้าใจเกี่ยวกับการปรับฐานเงินเดือนข้าราชการตามบัญชีใหม่ ที่เป็นไปตาม พ.ร.บ.ขึ้นเงินเดือนข้าราชการฯ ที่เพิ่งผ่านความเห็นชอบจากสภานิติบัญญัติแห่งชาติ(สนช.) เพราะจะเป็นการเพิ่มขึ้นตามเงินเดือนข้าราชการที่ได้รับการปรับเพิ่ม 4%   จึงแจ้งให้ทุกหน่วยงานได้คำนวณฐานบัญชีใหม่ให้ทราบโดยทั่วกัน 
ก่อนหน้านี้ทาง ก.พ.ได้ออกหนังสือแจ้งเวียนไปยังทุกหน่วยราชการตั้งแต่ปลายเดือน ก.พ.ที่ผ่านมา เพื่อขอให้ชะลอการปรับฐานบัญชีตามกฎหมายเก่า แต่ให้ทุกหน่วงานยึดตัวเลขการปรับฐานเงินเดือนตามกฎหมายใหม่ แม้ พ.ร.บ.ดังกล่าวยังไม่ลงประกาศในราชกิจจานุเบกษา ซึ่งในทางปฎิบัติ เป็นที่รับทราบว่าจะต้องมีผลบังคับใช้ และเพื่อไม่ให้เป็นการล่าช้า หรือเสียเวลา แต่ละหน่วยงานได้เริ่มจัดทำบัญชีการประเมินผลงานและปรับฐานเงินเดือนตามบัญชีใหม่แล้ว